CELEX: C2006/165/30
Language: lt
Date: 2006-07-15 00:00:00
Title: Byla C-205/06  2006 m. gegužės 5 d.  pareikštas ieškinys byloje  Europos Bendrijų Komisija prieš Austrijos Respubliką

15.7.2006   
            
            
               LT
            
            
               Europos Sąjungos oficialusis leidinys
            
            
               C 165/17
            
         2006 m. gegužės 5 d. pareikštas ieškinys byloje Europos Bendrijų Komisija prieš Austrijos Respubliką
   
   (Byla C-205/06)
   (2006/C 165/30)
   Proceso kalba: vokiečių
   Šalys
   
      Ieškovė: Europos Bendrijų Komisija, atstovaujama H. Støvlbæk ir B. Martenczuk
   
      Atsakovė: Austrijos Respublika
   Ieškovės reikalavimai
   
               —
            
            
               Nesiimdama tinkamų priemonių, skirtų su pervedimo nuostatomis susijusiems nesuderinamumams dvišalėse investicijų sutartyse su Korėja, Žaliuoju Kyšuliu, Kinija, Malaizija, Rusijos Federacija ir Turkija, pašalinti, Austrijos Respublika neįvykdė įsipareigojimų pagal EB sutarties 307 straipsnio 2 dalį.
            
         
               —
            
            
               Priteisti iš Austrijos Respublikos bylinėjimosi išlaidas.
            
         Ieškinio pagrindai ir pagrindiniai argumentai
   EB sutarties 307 straipsnis valstybėms narėms nurodo taikyti visas tinkamas priemones, kad būtų pašalinti jų iki 1958 m. sausio 1 d. arba iki jų įstojimo į Europos Bendriją dienos sudarytų susitarimų nustatyti nesuderinamumai su EB sutartimi.
   Komisijos nuomone, dvišalių investicijų sutarčių, kurias Austrijos Respublika prieš įstodama į Europos Bendriją yra sudariusi su Korėja, Žaliuoju Kyšuliu, Kinija, Malaizija, Rusijos Federacija ir Turkija, nuostatos apie laisvą su investicijomis susijusių lėšų pervedimą yra nesuderinamos su EB sutartimi. Šios nuostatos neleistų Austrijos Respublikai taikyti kapitalo judėjimo ir mokėjimų apribojimų, kuriuos Europos Sąjungos Taryba gali nustatyti pagal EB sutarties 57 straipsnio 2 dalį, 59 straipsnį ir 60 straipsnio 1 dalį.
   Komisija teigia, kad Austrijos vyriausybės argumentas, jog šios sutartys neturi įtakos jos pozicijai balsuojant Taryboje, yra nereikšmingas. Vienintelis svarbus klausimas yra tai, ar, prireikus, Austrijos Respublika, laikydamasi tarptautinių įsipareigojimų, gali įgyvendinti ribojančias priemones. Pagal nagrinėjamų Austrijos sudarytų investicijų sutarčių nuostatas taip nėra. Dėl tos pačios priežasties argumentas, kad Austrija viena negalėtų sutrukdyti Tarybai priimti sprendimą kvalifikuota balsų dauguma, taip pat neturi lemiamos reikšmės.
   Kadangi šiuo atveju yra nesuderinamumas su EB sutartimi, Austrija privalo imtis tinkamų priemonių jiems pašalinti. Jeigu ji neturi jokių kitų priemonių, remiantis Teisingumo Teismo praktika, jai gali atsirasti pareiga nutraukti atitinkamą sutartį.